b'\n_START_ARTICLE_\nMalarija\n_START_SECTION_\nRazvojni krog plazmodija\n_START_PARAGRAPH_\nOku\xc5\xbeene samice komarja prena\xc5\xa1ajo trose plazmodija v \xc5\xbelezah slinavkah. Ko pi\xc4\x8dijo \xc4\x8dloveka, se trosi prenesejo v njegovo kri in se za\xc4\x8dnejo mno\xc5\xbeiti v jetrih. Nastanejo merozoiti, ki vstopajo v rde\xc4\x8da krvna telesca (eritrocite), kjer se nadalje delijo, dokler eritrocit ne po\xc4\x8di. Takrat bolnik dobi napad. _NEWLINE_Zajedavec je dokaj dobro za\xc5\xa1\xc4\x8diten pred gostiteljevim imunskim sistemom, saj ostaja znotraj jetrnih celic in krvnih telesc, vendar bi bili v vranici kljub temu oku\xc5\xbeeni eritrociti uni\xc4\x8deni. Zato zajedavec proizvaja raznolike beljakovine, ki se pojavljajo na povr\xc5\xa1ini eritrocitov. Zaradi njihove raznolikosti ne morejo biti tar\xc4\x8de imunskega sistema._NEWLINE_Nekateri merozoiti se razvijejo v mo\xc5\xa1ke in \xc5\xbeenske spolne celice. \xc4\x8ce komar pi\xc4\x8di oku\xc5\xbeeno osebo in s krvjo posrka tudi te celice, se v \xc4\x8drevesu komarja zdru\xc5\xbeijo in potujejo v \xc5\xbelezo slinavko, kjer se razvojni krog zaklju\xc4\x8di._NEWLINE_Komarji \xc5\xa1e posebej napadajo nose\xc4\x8de \xc5\xbeenske. Tako je malarija pri njih pogost vzrok rojevanja mrtvorojenih otrok in smrti novorojen\xc4\x8dkov.\n_START_SECTION_\nDiagnoza in zdravljenje\n_START_PARAGRAPH_\nMikroskopski pregled razmaza krvi je zelo specifi\xc4\x8den, poceni in enostaven, vendar je njegova u\xc4\x8dinkovitost v revnih endemi\xc4\x8dnih predelih sveta majhna zaradi slabe opreme in neznanja kadra. Tako se vsako vro\xc4\x8dinsko stanje zdravi kot malarijo, ne glede na laboratorijske izvide: po nekaterih podatkih od 50-70\xc2\xa0% diagnosticiranih ljudi nima malarije, zato prekomerna uporaba zdravil dodatno \xc5\xa1iri odpornost in terja razvoj in proizvodnjo novej\xc5\xa1ih in dra\xc5\xbejih zdravil. Obstajajo tudi t. i. hitri test za malarijo v obliki testnih listi\xc4\x8dev, na katerih so nane\xc5\xa1ena monoklonalna protitelesa proti specifi\xc4\x8dnima antigenoma P.falciparum (PfHRP2 in pLDH); specifi\xc4\x8dnost za P.falciparum je nad 90\xc2\xa0%. Pomanjkljivosti testa sta ni\xc5\xbeja specifi\xc4\x8dnost za druge vrste plazmodijev in trenutno visoka cena. Kljub temu so testi uporabni na potovanjih, v primeru epidemij plazmodija P.falciparum, v mobilnih klinikah in klinikah, kjer je kvaliteta mikroskopiranja slaba ter v predelih, kjer je cena simptomatskega zdravljenja vi\xc5\xa1ja od hitrega testa._NEWLINE_\xc4\x8ce malarijo opazimo dovolj zgodaj, jo lahko ozdravimo. Zadnjih 50 let se za zdravljenje uporabljata dve skupini antimalarikov (zdravila, ki u\xc4\x8dinkujejo na povzro\xc4\x8ditelje malarije), in sicer antifolati in kinolin vsebujo\xc4\x8da zdravila. Med antifolate spadajo diaminopiridini (npr. pirimetamin in  trimetoprim), bigvadini (npr. progvanil in klorprogvanil) in sulfatna zdravila (npr. sulfanamidi in sulfoni). Med kinolin vsebujo\xc4\x8da zdravila spadajo kinhonski alkaloidi (npr. kinin in kinidin), 8-aminokinolini (primakvin) in 4-aminokinolini (klorokvin in amodiakvin). Uporabni so tudi nekateri antibiotiki (doksiciklin, azitromicin in tetraciklini). Te\xc5\xbeava pri vseh antimalarikih je, da plazmodiji nanje postajajo odporni, zato je izbira zdravila odvisna od obmo\xc4\x8dja, kamor potujemo, poleg tega pa so uporabne kombinacije omenjenih zdravil, npr. kombinacija atovakvona in progvanila. Samozdravljenje (angle\xc5\xa1ko stand-by emergency treatment) je namenjeno popotnikom, ki za kraj\xc5\xa1i \xc4\x8das potujejo v predele sveta, kjer je verjetnost oku\xc5\xbebe majhna in kadar v 24 urah dostop do zdravni\xc5\xa1ke pomo\xc4\x8di ni mogo\xc4\x8d. Pri tem oseba pri sumu na malarijo vzame vnaprej predpisano koli\xc4\x8dino antimalarikov._NEWLINE_Zaradi ve\xc4\x8dje odpornosti proti antimalarikom in insekticidom so razvoju tri skupine cepiv: cepiva prederitrocitne faze vplivajo na sporozoite in jetrne oblike, cepiva eritrocitne faze posku\xc5\xa1ajo posnemati razvoj pridobljene imunosti, cepiva faze gametogonije (altruisti\xc4\x8dna cepiva) pa naj bi prepre\xc4\x8dila, da bi spolne oblike parazita, ki jih samica posrka iz oku\xc5\xbeene osebe, dokon\xc4\x8dala razvojni krog v komarju.\n_START_SECTION_\nPreventiva\n_START_PARAGRAPH_\nGlede na dokumentacijo Svetovne zdravstvene organizacije (WHO) so pomembni trije elementi nadzora in prepre\xc4\x8devanja malarije, in sicer zmanj\xc5\xa1evanje \xc5\xa1tevila komarjev (uni\xc4\x8devanje ugodnih bivali\xc5\xa1\xc4\x8d, li\xc4\x8dink in odraslih oblik), hitra diagnoza in u\xc4\x8dinkovito zdravljenje v vseh endemi\xc4\x8dnih podro\xc4\x8djih ter dobro napovedovanje in hitro ugotavljanje izbruhov epidemij s takoj\xc5\xa1nimi ukrepi._NEWLINE_Nekdaj so komarje mno\xc5\xbei\xc4\x8dno zatirali z insekticidom DDT in s tem mo\xc4\x8dno omejili malarijo. Kasneje ni ve\xc4\x8d dajal ve\xc4\x8djih uspehov, saj so komarji nanj postajali odporni, izkazalo pa se je tudi, da je DDT mo\xc4\x8dno rakotvoren, zato je bila njegova uporaba prepovedana._NEWLINE_Ve\xc4\x8danje in \xc5\xa1irjenje odpornosti komarjev na insekticide je pripomoglo k hitrej\xc5\xa1emu odkrivanju biolo\xc5\xa1kih snovi, ki vplivajo na razmno\xc5\xbeevanje in razvojni krog prena\xc5\xa1alca. Primer take snovi je larvicidni toksin bakterij Bacillus sphaericus in B. thuringiensis. Toksin je izlo\xc4\x8den kot protoksin, ki postane toksi\xc4\x8den za li\xc4\x8dinke \xc5\xa1ele po tem, ko ga zau\xc5\xbeijejo v hrani; tako je za vi\xc5\xa1je razvite \xc5\xbeivali in okolje ne\xc5\xa1kodljiv. Uporaba biolo\xc5\xa1kih snovi je omejena predvsem zaradi specifi\xc4\x8dnosti za vrsto prena\xc5\xa1alca, pa tudi zaradi visoke cene, ni\xc5\xbeje u\xc4\x8dinkovitosti v primerjavi z insekticidi in fizikalnih lastnosti (npr. ob\xc4\x8dutljivost na ultravijoli\xc4\x8dno svetlobo (UV))._NEWLINE_Repelenti, ki so nane\xc5\xa1eni na ko\xc5\xbeo, za\xc5\xa1\xc4\x8ditijo samo uporabnika in so aktivni le nekaj ur. Na njihovo u\xc4\x8dinkovitost vplivajo okolje (temperatura, son\xc4\x8dna svetloba, veter,...), sestava (koncentrat ali raztopina), izpostavljeni del ko\xc5\xbee in individulane lastnosti posameznika (potenje,...). Trenutno so kot repelenti v uporabi dietiltoluamid (DEET), pa tudi dimetilftalat (DMP), etileksandiol (Rutgers 612) in N-butil-N-acetil-3-etilaminoproprionat (35/35). U\xc4\x8dinkovite so tudi impregnirane mre\xc5\xbee proti komarjem, ki ponekaterih podatkih zmanj\xc5\xa1ajo pojav za malarijo zna\xc4\x8dilnih znakov do 50\xc2\xa0%, in impregnirana obla\xc4\x8dila. Za impregnacijo se uporabljajo permetrin, deltametrin, lambdakihaltrin in alfametrin._NEWLINE_Verjetno bi z manipulacijo genov komarja onemogo\xc4\x8dili razvoj parazita v njem. Tako bi naravno populacijo zamenjali z genetsko spremenjeno populacijo, v katerih spolno razmno\xc5\xbeevanju parazita ne bi bilo mo\xc5\xbeno.'